Atthu akina a Yeruzaleemu khusala alupa yoori:
“Khahiyo mwinyi othuutu mwaari omwekesaaye yoori mwimuule?
Mwimoone,
ye onttakhula vamwanttiwa,
ila khuhisala apuwa hatha ntthu wonkheeti!
Talili afwalume anjuwa saaneene yoori otu ti Al-Masiihu?
Ila fweeyo ninjuwa ohali alankhiyeewo.
Amana Al-Masiihu ata,
khina anttelaaye ojuwa ohali alankhiyeewo.”
Wakathi aari osomisaaye Nnyupa Woosifwiwamo,
Yinsa khuttakhula woosileyavo araka:
“Aaa,
mweeyo mwakijuwa na mwinjuwa ohali kilankhiyeewo.
Miiyo akiri apha khwa matakhelo aka,
ila otule akirumiyeeyo ti eeyiye khweele.
Otule mweeyo mwihininjuwaaye,
ila miiyo kininjuwa maana kata khwa ye na ti akirumiyeeyo.”
Aphano khusala atakha onkhola,
ila khuhiivo mmote ansapiyeeyo maana wakathi waari ohinafiye.
Atthu enkeene aari aphale khumkhupali na khusala alupa yoori:
“Amana Al-Masiihu ata,
onteela oretta alama zootikinisa zayita epi arettiyeeyo mwinyi otu?”
Anamweekesela aarumiweeyo yoori ankhole Yinsa
Mafwarizeewu noowasiila atthu aapaka monkoni wa Yinsa,
aphano mahaakhimu a tiini na mafwarizeewu khuwaaruma anamweekesela a Nnyupa Woosifwiwamo yoori ankhole.
Yinsa khuwooza yoori:
“Kiri vamote na mweeyo wakathi vattitthiiru nawiisha kinlawa wa otule akirumiyeeyo.
Mweeyo mwinlawa mwakeekese,
ila mwihikipatthe;
maana mweeyo khamwinwahi ofiya okhu kinttelaaye wiiyawo.”
Mayaahuuti khusala oozelana atthaaporu yoori:
“Ontta vayi mwinyi aya otu nihinttelaaye onsikana?
Talili onttela wiikhala na mayaahuuti apale aniikhalaaye malaponi,
ama onttela owaasomisa akereeku?
Maana aya niini,
a eto aalupiyeeyo yoori:
‘Mweeyo mwinlawa mwakeekese ila mwihikipatthe,’
maana ‘mweeyo khamwinwahi ofiya okhu kinttelaaye wiiyawo’?”
Nlipu wa maati ohaayi
Siikhu ya mwiisho la njampo,
yaatepiye otafikhana,
Yinsa khulankha khweemela khukhuwelela araka:
“Nkhama owaapho linkholiyeeyo nnyottha,
akiteele miiyo anywe.
Maana otule anikikhupalaaye miiyo,
nkhama enlupaazo Zawaatikhiwa Ttakatthiifu:
‘nkatthi mwawe zinttela wiittikhamu nyuuttho za maati ohaayi.’ ”
Ye aari olupa monkoni wa Rooho Ttakatthiifu etile aari oteelaaye winkhiwa apale akhupaliyeeyo.
Maana nalelo Yinsa aari ahinasifwiwe.
Waawanyeya wa atthu
Aphano noosiila atthu apale aathukumaniyeeyo aphale khuri:
“Otu ti Napiyu weekhweele!”
Akina khusala alupa yoori:
“Ye ti Al-Masiihu!”
Akina khusala oozelana yoori:
“Al-Masiihu onttela olankha Kalileya?
Zawaatikhiwa Ttakatthiifu zinlupa yoori Al-Masiihu onttela olankha khwa ojama wa Daawuuda nti wa Belemu,
okhu aari wiikhalaawo Daawuuda.”
Mwaasa wa ye khupuwa waawanyeya khwa atthu apale.
Akina khusala atakha onkhola Yinsa,
ila khuhiivo hatha ntthu ansapiyeeyo.
Anamalokozela amayaahuuti aninkatthala Yinsa
Anamweekesela khulawa wa mahaakhimu a tiini na mafwarizeewu,
atthaapo oozeliyeeyo yoori:
“Mwaasa aya niini mwihintisaka?”
Yo khujipu yoori:
“Khina anattakhule nkhama mwinyi oto anttakhulaazo.”
Mafwarizeewu khuuzela yoori:
“Niri talili na mweeyo mweetta ohatiwa?
Awaapho afwalume ama mafwarizeewu ankhupaliyeeyo?
Wala!
Ila atthu apo ahinjuwaaye hatha etthu ya kano alaanikha.”
Mmote wa atthaapale aari wiitthiwaaye Nikoteemu,
otule swaafu moote alawiyeeyo okutthanana Yinsa,
khuuzela yoori:
“Kano zeetthu khazininhukhumu ntthu,
ahaazeeni khapula osiiliwa khujuwiwa etthu arettiyeeyo,
khahi etthiipo?”
Yo khujipu yoori:
“Na weeyo o wa Kalileya?
Woone na ontta ojuwa yoori Kalileya khampuwawo hatha napiyu.”
Aphano wakhula mmote khulankha khusala alawa owawe.